  Майя Бывальцева Наталья Судариковаез элькун кивалтэтлэн тӧроезлы воштӥсе юнматэм бере Удмуртилэн Кун Кенешысьтыз депутатлэсь буш кылем мандатсэ Сергей Охлопковлы сётӥзы. Иворъёсъя «Удмуртия» агентстволы со сярысь веразы улосвыл парламентлэн пресс-службаяз. Мандатэз сётон сярысь пумкылъян Удмуртиысь Быръёнъёсъя валтӥсь ӧрилэн кенешоназ 19-тӥ толшоре кутэмын вал. «Удмурт Элькунысь Кун Кенешлэн витетӥ ӧтчамезлэн выль депутатэз луиз элькунысь кандидатъёслэн лыдметазы пусъем кандидат Охлопков Сергей Николаевич. Сое ӵектӥз вал «Единая Россия» партилэн улосвыл ёзэтэз», — верамын Быръёнъёсъя валтӥсь ӧрилэн пресс-службаезлэн ивортоназ. Тодэ вайытом, 13-тӥ толсуре Удмуртилэн Кун Кенешысьтыз депутатъёс Наталья Судариковалэсь кандидатуразэ улосвыл кивалтэтлэн тӧроезлы воштӥсе соглаштӥзы. Со понна куаразэс сётӥзы 71 пӧлысь 64-ез калыкен быръемъёс. Солэн кивалтэтэ ужаны выжеменыз валче мандат буш кылиз. ВАТСАН Охлопков Сергей Николаевич вордӥськиз 1963-тӥ арын 7-тӥ толшоре. 2002-тӥ арын Россиысь Кунпуш ужъёсъя министерстволэн академиезлэсь Ижкарысь ёзэтсэ йылпумъяз.   Та дыре Сюмсиысь нюлэс но гурт возёсъя техникумлэн кивалтӥсез луэ. Тегъёс: Политика Мерлык Ижкар быръёнъёс Удмуртия ЕдинаяРоссия КунКенеш  